Finnmarken kom i skade for å skrive at Ragnar Mikkonen var på tur i seng da han observerte en førerløs skuter som smalt i nabohusets vegg rundt klokken 2230 lørdag kveld.

Det likte Mikkonen dårlig.

Feilaktig leggetid

75-åringen tok kontakt med avisen, som torsdag måtte rette opp i den feilaktige, og noe tidlige leggetiden for pensjonisten fra Mehamn.

- Jeg ville ikke ha på meg at jeg la meg så tidlig, sier Mikkonen tll Nordlys.

- Jeg vil ha rettferdighet. Rett skal være rett, fortsetter han.

Mikkonen opplyser at han var våken helt til klokken 0130 den aktuelle kvelden, uten at det hadde noen sammenheng med den dramatiske hendelsen som skjedde utenfor stuevinduet hans.

Vanligvis oppe til etter midnatt

- Vanligvis er jeg oppe til langt over midnatt. Normal leggetid for meg er rundt klokken 0100, forteller han.

De lange kveldene bruker Mikkonen til å se på TV. Lørdagen så han på en sportssending, og slo av TVen da den var ferdig. Dette ble altså mistolket av lokalavisen som om han var på vei til å ta kveld.

Og sånn kan man ikke ha det.